**Referat fra bestyrelsesmøde i Grundejerforeningen Farum Kaserne**

**den 3. november 2015**

**Til stede:**Carsten (formand)
Ann-Britt (næstformand)

Hans (bestyrelsesmedlem)
Søren (bestyrelsesmedlem)
Lars (bestyrelsesmedlem)
Jacob (observatør AAB)
Henriette (suppleant)

**1. Status på området**a) Fællesområder i AAB
Der har endnu engang været afholdt en fælles gennemgang af de grønne arealer i afdeling 97 med henblik på overdragelse til Grundejerforeningen og endnu engang er konklusionen desværre, at arealerne er af en sådan manglende kvalitet, at Grundejerforeningen ikke kan overtage dem. Græsplænerne er fortsat ikke acceptable, der mangler udskiftning af udgåede hækplanter, der er lunker i fortovene, knækkede fliser osv., osv. Der er en vis ”træthed” at spore både i Grundejerforeningen og selvfølgelig også hos beboerne i bebyggelsen. Derfor var den klare og præcise opfordring fra formanden til repræsentanterne for AAB også at få indhentet et særskilt tilbud på de udestående arbejder, sådan at sagen kan afsluttes og Grundejerforeningen kan komme i gang med driften og vedligeholdelsen af de grønne arealer.

Jacob kunne oplyse, at der arbejdes på en løsning med facadeproblemerne i bebyggelsen. Der er foretaget en test-maling af en enkelt facade, og Jacob regner med, at maling af alle facader bliver løsningen og gennemføres sommeren 2016. Grundejerforeningen følger sagen tæt, da de alge-grønne facader ikke ligefrem bidrager til det æstetiske indtryk. Bestyrelsen har fokus på, at vedtægternes § 7.2 gælder for alle, hvorfor AAB selvfølgelig ikke er undtaget forpligtelsen til at ,,*vedligeholde grund og bygninger på en sådan måde, at ejendommen altid fremtræder i pæn og vel vedligeholdt stand’’*.

b)Fællesområder i Green Garden
Der har været en del oversvømmelse, herunder også på ejernes private arealer, på grund af manglende dræn, og byggesagen er, så vidt vides, ej heller afsluttet i forvaltningen. Som det er praksis forventer grundejerforeningen at der indkaldes til en fælles gennemgang af arealerne, når bygherre færdigmelder området.

c) Hovedvagten
Salget af grunden er gået i udbud. Lokalplanen for området er ændret, sådan at området nu er udlagt til boliger.

**2. Orientering fra koordinationsmøder mellem Furesø Kommune og Grundejerforeningen**

Der har været afholdt to møder siden sidste bestyrelsesmøde, og hovedtemaerne var;
 **Byggepladserne:**Kommunen vil bede politiet holde skærpet opsyn med kørsel, parkering m.m., ikke mindst i morgentimerne. mellem kl.06.00 og 07.00.

Kommunen har adskillige gange påtalt over for bygherre, at det ikke er tilladt at udføre støjende arbejde udenfor det aftalte tidsrum. Ligeledes er det blevet påtalt, at projektørerne ikke må stå tændt om natten.

**Reetablering af Pionervej:**

Furesø Kommune har meget fokus på genopbygningen af den ødelagte del af Pionervej. Nye træer plantes i november, og Furesø Kommune vil stå for projektet.

**Lokalplanstridige overdækninger i AAB Afd. 97 :**Sagen ligger hos planafdelingen, og vil snarest blive behandlet.

**Institutionen:**
Furesø Kommune er i gang med at udarbejde lokalplan for område 7 til en ny institution. Grundejerforeningen vil blive indkaldt til et formøde, inden planen sendes i høring.

**Naturlegepladsprojekt**

Grundejerforeningen har fået udarbejdet et forslag til en naturlegeplads på kommunens friareal ved kælkebakken. Arealet er udlagt som naturlandskab, og der skal derfor laves en ny lokalplan for at realisere legepladsprojektet. Desværre er der ikke politisk opbakning og vilje til at ændre på lokalplanen, så legepladsen kan realiseres.

Grundejerforeningen vil *ikke* opgive ønsket om at realisere projektet, men sætter det ”på hold” i et års tid. Om et år er der endnu flere børnefamilier på området, og håbet er, at politikerne modnes og at de får øjnene op for, at områdets mange børn har krav på en ordentlig legeplads og det vel og mærke på det helt rigtige sted. Det er vigtigt for bestyrelsen, at legepladsen bliver den helt rigtige løsning, på det rigtige sted, når der skal investeres. Ingen – og især ikke børnene - er tjent med at vi bruger midler på en halvdårlig løsning på det forkerte sted. Med andre ord; bestyrelsen giver ikke op!

Som et plaster på såret (?) vil kommunen nu gøre friarealet en anelse mere tilgængeligt og anvendeligt for os. Det er planen, at der klippes gangstier, opstilles bænke og at bålpladsen ved kælkebakken gøres brugbar.

Da det store legepladsprojekt midlertidigt er sat på hold, vil bestyrelsen sætte fokus på de mange små legepladser på området. Mange er i meget dårlig stand og trænger til renovering. Det er en dyr fornøjelse, så i stedet for at bibeholde mange små og kedelige legepladser, er det besluttet at nedlægge et par stykker og bruge flere penge på de tilbageværende. Bl.a. er det planen at udbygge eksisterende legepladser samt renovere bl.a. de to legepladser, som er anlagt mod skoven i Garnisonsparken.

**3. Grønne områder**Vores gartner er færdig med dette års beskæring af træer og buskadser. I år har der været særlig fokus på de træer i Garnisonsparken hvis grene har været i direkte kontakt med facaderne.Derudover er der ryddet op og beskåret ved søerne. I løbet af november vil der ske udskiftning af udgåede hækplanter samt anlægges græs på udvalgte steder.

**4. Økonomi**Der er ingen restancer til foreningen og økonomien er fortsat sund.

**5. Trafikforhold i Nordbyen**

Søren og Carsten deltog den 22. november 2015 i et dialogmøde mellem grundejerforeningerne i Farum Nordby og Furesø Kommune. Referatet fra dette møde er vedlagt.

6. Eventuelt og næste møde
Næste møde afholdes den 26. januar 2016, kl. 20.00

|  |
| --- |
|  |